Maður ættaður frá Norður-Afríkuríkinu Márítaníu hyggst höfða mál gegn ríkisstjórn Kanada. Ástæða málssóknarinnar er meintur þáttur Kanada í því að manninum var haldið föngnum í Guantanamo-fangelsinu í fjórtán ár án dóms og laga.
Mohamedou Ould Slahi heldur því fram að kanadísk stjórnvöld hafi lagt fram svikin gögn varðandi athæfi hans þegar hann bjó í Montreal árið 1999. Þau gögn hafi leitt til handtöku og fangelsunar í Guantanamo. Í kjölfar hryðjuverkaárásanna á Bandaríkin 11. september 2001 kviknaði grunur um að Slahi ætti þátt í skipulagningu misheppnaðrar fyrirætlunar um að gera sprengjuárás á Los Angeles árið 1999. Hann var handtekinn 2001 í Márítaníu og sat í fangelsi í Jórdaníu uns hann var fluttur til Guantanamo árið eftir. Slahi var látinn laus árið 2016. Slahi krefst 28 milljóna bandaríkjadala í bætur en hann segist hafa mátt þola barsmíðar í fangavistinni og kynferðislegar árásir, hann hafi verið sviptur svefni og fengið líflátshótanir svo dæmi séu tekin. Lögmenn Slahis segja að fangavistin og pyntingarnar hafi dregist á langinn vegna játninga sem kanadísk yfirvöld hafi þvingað fram.
Á seinasta ári var kvikmyndin The Mauritanian frumsýnd en hún byggir á minningum Slahis. Franski leikarinn Tahar Rahim túlkar Slahi en Jodie Foster og Benedict Cumberbatch eru meðal leikenda. Foster fékk Golden Globe-verðlaun fyrir hlutverk sitt í myndinni sem skoski leikstjórinn Kevin Macdonald leikstýrði.
